Toelae is onvolhoubaar; arbeidsregulasies moet geskrap word - Solidariteit WêreldSolidariteit Wêreld
Tuis › Mediaverklarings › Toelae is onvolhoubaar; arbeidsregulasies moet geskrap word
Solidariteit het fel kritiek uitgespreek teen die regering se pogings tot oplossings vir die ekonomiese krisis waarin Suid-Afrika hom tans bevind. Dit volg na die minister van finansies, mnr. Tito Mboweni, se toespraak vandag oor die ekonomiese ondersteuningspakket wat deur president Cyril Ramaphosa aangekondig is.
Solidariteit is van mening dat die beskikbaarstelling van nóg fondse om die R350-toelaag aan werkloses te kan bekostig onvolhoubaar is, en in werklikheid meer druk op die ekonomie sal plaas en die las op die ganse Suid-Afrika sal vergroot. Die groter as verwagte belastinginkomste is steeds minder as wat nodig is om die gewone staatsbegroting te laat klop en kan eerder daar aangewend word.
"Wat die regering met sy hulppakket doen, is om mense op skuld aan die lewe te hou in stede daarvan om vir hulle 'n beter toekoms te skep. Wat hy eerder moet doen, is om mense in staat te stel om te floreer. Dit kan net gebeur as die regte klimaat geskep word waar 'n ekonomie kan groei sodat werksgeleenthede meer geredelik beskikbaar kan wees. Deur onmiddellik van sy arbeidsregulasies te verslap en weg te doen met stremmende regulasies en ideologieë soos minimumloon en swart ekonomiese bemagtiging, sal dit wel moontlik wees," het Theuns du Buisson, ekonomiese navorser by Solidariteit, gesê.
Volgens Du Buisson is die aangekondigde belastinguitstel wel 'n welkome reddingsboei vir sukkelende besighede. Hy voer egter aan dat die verknorsing waarin die meeste besighede hulself tans bevind voor die deur van die regering gelê moet word en dat die tussentydse verligting moontlik té min is om die probleem op te los.
Du Buisson voer verder aan dat die minister se voorstel dat mense toegang tot 'n deel van hul pensioenfondse kan kry, dalk goed is op die kort termyn, maar dat die minister besig is om 'n onbeheerbare perd op te saal. Die wette en regulasies met betrekking tot pensioenfondse bestaan vir 'n rede en dit is om mense in staat te stel om so ver moontlik onafhanklik te kan aftree. Alhoewel dit 'n noodtoestand is, word 'n gevaarlike presedent hierdeur geskep wat kan verhoed dat mense gemaklik kan aftree.
"Die regering is steeds onverpoos op koers om meer mense van die staat afhanklik te maak in stede daarvan om die privaat sektor in staat te stel om veral die taak van werkskepping te kan oorneem. Dit is vir hom belangriker om mense met R350 aan die lewe te hou as wat hy 'n regulasie soos die minimumloonvereiste skrap en iemand in staat stel om ten minste 'n R1 000 of meer te verdien.
"Die regering moet ophou om die ekonomie op sy eie te probeer herstel en om geld te leen, en moet eerder toesien dat infrastruktuur daargestel word en regulasies en wetgewing geskrap word om dit vir die privaat sektor makliker te maak om te kan handel dryf en mense in diens te neem," sluit Du Buisson af.